"ดีป้า"ร่วมกับพันธมิตร 12 ประเทศ  จัดงาน "ดิจิทัลไทยแลนด์บิ๊กแบง 2018" ผลักดันประเทศไทยสู่ยุค 4.0 ชูไฮไลท์ "บิ๊กดาต้าเพื่ออนาคตข้างหน้าของทุกคน"
นายพิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) กล่าวว่า การจัดงาน Digital Thailand Big Bang 2018 ทางกระทรวงฯ โดยสำนักงานส่งเสริมเศรษฐกิจดิจิทัล (ดีป้า) ได้ดำเนินการจัดงานขึ้น 2 ส่วน คือ ส่วนภูมิภาคที่จัดขึ้นช่วงเดือนกรกฎาคมถึงสิงหาคม 2561 ที่ผ่านมา ใน 4 จังหวัดหัวเมืองใหญ่ ได้แก่ จังหวัดขอนแก่น เชียงใหม่ ระยอง และสงขลา ซึ่งเป็นเมืองนำร่องของ Smart City โดยมีผู้เข้าชมงานรวมกว่า 61,000 คน และส่วนกลางที่จะจัดขึ้นในเดือนกันยายนนี้ที่อิมแพ็ค เมืองทองธานี โดยตั้งเป้าจะมีผู้เข้าชมงานไม่ต่ำกว่า 250,000 คน ซึ่งนับว่าเป็นโอกาสครั้งสำคัญที่จะเตรียมความพร้อมให้คนไทยได้เข้าสู่ยุคดิจิทัลอย่างเต็มรูปแบบ รวมถึงสร้างการรับรู้และเล็งเห็นประโยชน์ของการนำดิจิทัลมาขับเคลื่อนทั้งระบบเศรษฐกิจและสังคม





ในส่วนของภายในงานดังกล่าวยังได้ร่วมกับพันธมิตรจาก 12 ประเทศกว่า 500 หน่วยงานทั้งภาครัฐ ภาคเอกชน และดิจิทัลสตาร์ทอัพ มาร่วมนำเสนอนวัตกรรมเทคโนโลยีจากหลากหลายสาขา เพื่อให้ผู้ที่เข้าร่วมงานได้รับประโยชน์ และสร้างโอกาสใหม่ๆ ทางธุรกิจ รวมถึงสร้างคุณภาพชีวิตที่จะเกิดขึ้นจากการเข้าใจและใช้บิ๊กดาต้า ซึ่งจะส่งผลให้เกิดการขับเคลื่อนการพัฒนาในทุกภาคส่วน อาทิ นวัตกรรม Cloud computing การพัฒนาโครงสร้างพื้นฐานต่างๆ เทคโนโลยีแห่งอนาคต และมหกรรมการแข่งขันระดับเยาวชน เป็นต้น ซึ่งผู้ที่สนใจสามารถเข้าชมงานโดยไม่เสียค่าใช้จ่าย ระหว่างวันที่ 19-23 กันยายนนี้ ณ อาคารชาเลนเจอร์ 1-3 ศูนย์แสดงสินค้าและการประชุมอิมแพ็ค เมืองทองธานี เวลา 10.00-19.00น. โดยวันที่ 19 กันยายน จะมีพิธีเปิดงานอย่างเป็นทางการโดยได้รับเกียรติจาก พลเอกประยุทธ์ จันทร์โอชา นายกรัฐมนตรี เป็นประธาน